1.

Anexa II se modifică după cum urmează: (a) La articolul 1, definițiile noțiunilor „beneficiar” și „plătitor” se înlocuiesc cu următoarele definiții: „— «beneficiar» (payee), cu excepția cazurilor în care este utilizat în contextul articolului 39 din prezenta anexă, înseamnă un participant la TARGET2 al cărui cont PM va fi creditat ca urmare a decontării unui ordin de plată; — «plătitor» (payer), cu excepția cazurilor în care este utilizat în contextul articolului 39 din prezenta anexă, înseamnă un participant la TARGET2 al cărui cont PM va fi debitat ca urmare a decontării unui ordin de plată;”. (b) Articolul 8 alineatul (4) litera (c) se înlocuiește cu următorul text: „(c) în aprecierea [inserați numele băncii centrale], o astfel de participare ar pune în pericol stabilitatea, buna funcționare și securitatea generale ale TARGET2-[inserați referința băncii centrale/țării] sau ale oricărui sistem component al TARGET2, sau ar periclita îndeplinirea de către [inserați numele băncii centrale] a misiunilor sale prevăzute de [inserați o referință la prevederile dreptului intern aplicabile] și de Statutul Sistemului European al Băncilor Centrale și al Băncii Centrale Europene, sau prezintă riscuri din perspectiva prudenței.” (c) Articolul 34 alineatul (2) litera (e) se înlocuiește cu următorul text: „(e) are loc orice alt eveniment în legătură cu un participant, eveniment care, în aprecierea [inserați numele băncii centrale], ar pune în pericol stabilitatea, buna funcționare și securitatea generale ale TARGET2-[inserați referința băncii centrale/țării] sau ale oricărui alt sistem component al TARGET2, sau ar periclita îndeplinirea de către [inserați numele băncii centrale] a misiunilor sale prevăzute de [inserați o referință la prevederile dreptului intern aplicabil] și de Statutul Sistemului European al Băncilor Centrale și al Băncii Centrale Europene, sau prezintă riscuri din perspectiva prudenței; și/sau”. (d) Articolul 39 se modifică după cum urmează: (i) titlul „Protecția datelor, prevenirea spălării banilor și aspecte conexe” se înlocuiește cu „Protecția datelor, prevenirea spălării banilor, măsuri administrative sau restrictive și aspecte conexe”; (ii) Se adaugă următorul alineat (3): „(3) Atunci când acționează în calitate de furnizor de servicii de plată al unui beneficiar sau al unui plătitor, participanții îndeplinesc toate cerințele care rezultă din măsurile administrative sau restrictive impuse în temeiul articolului 75 sau 215 din Tratatul privind funcționarea Uniunii Europene, inclusiv în ceea ce privește notificarea și/sau obținerea acordului din partea unei autorități competente în legătură cu procesarea tranzacțiilor. În plus: (a) în cazul în care [inserați numele băncii centrale] este furnizorul de servicii de plată al unui participant care are calitatea de plătitor: (i) participantul efectuează notificarea necesară sau obține aprobarea în numele băncii centrale care trebuie în principal să efectueze notificarea sau să obțină aprobarea, și transmite [inserați numele băncii centrale] dovada efectuării notificării sau a obținerii aprobării; (ii) participantul nu introduce în TARGET2 niciun ordin de transfer credit până nu a obținut din partea [inserați numele băncii centrale] confirmarea că notificarea necesară a fost făcută sau că aprobarea a fost obținută de către sau în numele furnizorului de servicii de plată al beneficiarului; (b) în cazul în care [inserați numele băncii centrale] este furnizor de servicii de plată al unui participant care are calitatea de beneficiar, participantul efectuează notificarea necesară sau obține aprobarea în numele băncii centrale care trebuie în principal să efectueze notificarea sau să obțină aprobarea, și transmite [inserați numele băncii centrale] dovada efectuării notificării sau a obținerii aprobării. În sensul prezentului alineat, noțiunile «furnizor de servicii de plată», «plătitor» și «beneficiar» au semnificațiile care le sunt atribuite în cadrul măsurilor administrative sau restrictive aplicabile.”